KTIS รับผลดีโควิด-19 ระบาด หนุนดีมานด์แอลกอฮอล์ “KNAS” พุ่ง
KTIS รับผลดีโควิด-19 ระบาด หนุนดีมานด์แอลกอฮอล์ “KNAS” พุ่ง พร้อมยันสินค้าไม่ขาดตลาด
KTIS รับผลดีโควิด-19 ระบาด หนุนดีมานด์แอลกอฮอล์ “KNAS” พุ่ง พร้อมยันสินค้าไม่ขาดตลาด
13 ม.ค. 2564

นายประพันธ์  ศิริวิริยะกุล  ประธานเจ้าหน้าที่บริหารกลุ่มบริษัท  เกษตรไทย  อินเตอร์เนชั่นแนล  ชูการ์ คอร์ปอเรชั่น จำกัด (มหาชน) หรือกลุ่ม KTIS เปิดเผยว่า ตามที่กลุ่ม KTIS ได้ผลิตแอลกอฮอล์ 70% พร้อมใช้ ภายใต้แบรนด์ KNAS ออกจำหน่ายให้ประชาชนในราคาถูก ต่อเนื่องมาตั้งแต่การระบาดระลอกแรกเมื่อเดือนเมษายน 2563 โดยเริ่มจากแนวความคิดที่ต้องการเห็นราคาแอลกอฮอล์ทำความสะอาดมือในท้องตลาดซึ่งเป็นราคาสูงเกินจริงในขณะนั้น ได้ปรับลดลงมาในระดับที่ไม่เป็นภาระของประชาชนทั่วไป โดย KNAS ขนาด 5 ลิตร จำหน่ายในราคาเพียง 300 บาท
“ช่วงที่เกิดการระบาดของโควิด-19 ระลอกแรก ราคาแอลกอฮอล์พุ่งขึ้นไปสูงมาก จากความต้องการ แอลกอฮอล์ที่สูง และตั้งแต่ปลายปี 2563 ซึ่งเกิดการระบาดของโควิด-19 ระลอกใหม่ ความต้องการใช้แอลกอฮอล์ก็กลับมาเพิ่มสูงอีกครั้ง ทางกลุ่ม KTIS ก็ยังคงยืนยันในเจตนารมณ์เดิม คือ สนับสนุนให้ประชาชนมีแอลกอฮอล์ที่ใช้ทำความสะอาดมืออย่างทั่วถึง ไม่ขาดแคลน ในราคาที่เป็นธรรม จึงได้ป้อนแอลกอฮอล์ 70% ภายใต้แบรนด์ KNAS เข้าสู่ตลาดอย่างต่อเนื่อง” นายประพันธ์กล่าว
ทั้งนี้ แอลกอฮอล์ 70% แบรนด์ KNAS นี้ เป็นแอลกอฮอล์ที่ใช้ทำความสะอาดมือที่มีคุณภาพมาตรฐาน ผ่านกระบวนการกลั่นกรองสิ่งเจือปนถึง 7 หอกลั่น สามารถลดการสะสมของเชื้อแบคทีเรียได้ 99.99% ผลิตและจำหน่ายโดย บริษัท เคทิส ไบโอเอทานอล จำกัด (KTBE) ซึ่งเป็นโรงงานผลิตเอทานอลของกลุ่ม KTIS ที่ตั้งอยู่ในจังหวัดนครสวรรค์ และมีเลขที่ใบรับจดแจ้งถูกต้องจากสำนักงานคณะกรรมการอาหารและยา (อย.)